REGULAMENTUL (CE) NR. 388/2009 AL COMISIEI
din 12 mai 2009
de stabilire a normelor de aplicare a Regulamentului (CE) nr. 1234/2007 al Consiliului cu privire la sistemul de import și export al produselor prelucrate din cereale și orez
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 143, 170 și 187, coroborate cu articolul 4,
întrucât:
(1)
Regulamentul (CE) nr. 1518/95 al Comisiei din 29 iunie 1995 de stabilire a normelor de aplicare a Regulamentelor (CEE) nr. 1418/76 și (CEE) nr. 1766/92 ale Consiliului cu privire la sistemul de import și export al produselor prelucrate din cereale și orez și de modificare a Regulamentului (CE) nr. 1162/95 de stabilire a modalităților speciale de aplicare a sistemului licențelor de import și export pentru cereale și orez (2) a fost modificat (3) în mod substanțial. Este necesar, din motive de claritate și raționalizare, să se codifice regulamentul menționat.
(2)
Trebuie stabilite, cu respectarea obligațiilor internaționale incumbând Comunității, modalitățile de aplicare a sistemului de drepturi de import și restituiri aplicabil în comerțul cu țări terțe cu produse prelucrate din cereale și orez, excluzând furajele combinate, pentru care s-au instituit reguli speciale.
(3)
Obiectul restituirii ar trebui să fie acoperirea diferenței dintre prețurile produselor în cadrul Comunității și prețurile de pe piața mondială. În acest scop, ar trebui stabilite criterii pentru determinarea restituirii în special prin referire la prețurile produselor de bază din cadrul și din afara Comunității, și la debușeurile și condițiile pentru vânzarea produselor prelucrate pe piața mondială.
(4)
Măsurile prevăzute de prezentul regulament sunt conforme cu avizul Comitetului de gestiune a organizării comune a piețelor agricole,
ADOPTĂ PREZENTUL REGULAMENT:
Articolul 1
În sensul prezentului regulament, se înțelege prin:
(a) „produse prelucrate”: produsele sau grupele de produse enumerate:
(b) „produse de bază”: cerealele enumerate în anexa I partea I literele (a) și (b) din Regulamentul (CE) nr. 1234/2007 și brizura de orez menționată în anexa I partea II litera (b) din regulamentul respectiv.
Articolul 2
(1) Restituirea ce poate fi acordată pentru produsele prelucrate se stabilește cu trimitere specială la:
(a)
circulația prețurilor pentru produsele de bază în cadrul Comunității, comparate cu prețurile de pe piața mondială;
(b)
cantitățile produselor de bază necesare fabricării produsului în cauză și, unde este cazul, caracterul interschimbabil al acestora;
(c)
posibila cumulare a restituirilor aplicabile la diverse produse obținute din unul și același proces și din unul și același produs de bază;
(d)
piețele de desfacere și condițiile de vânzare a produselor prelucrate pe piața mondială.
(2) Restituirile se stabilesc cel puțin o dată pe lună.
Articolul 3
(1) Restituirea se ajustează în conformitate cu articolele 14 și 15 din Regulamentul (CE) nr. 1342/2003 al Comisiei (4). Ajustarea se efectuează prin mărirea sau diminuarea restituirii cu valoarea rezultată din fiecare ajustare prevăzută la articolul 14 alineatele (1) și (3) din Regulamentul (CE) nr. 1342/2003, pe tonă de produs de bază, multiplicată cu coeficientul specificat în coloana 4 din anexa I la prezentul regulament pentru produsul prelucrat în cauză.
(2) Pentru aplicarea articolului 164 alineatul (4) și articolului 166 primul paragraf din Regulamentul (CE) nr. 1234/2007, valoarea zero nu se consideră restituire, în consecință ajustarea prevăzută la articolul 15 alineatul (1) din Regulamentul (CE) nr. 1342/2003 nu se aplică.
Articolul 4
(1) Statele membre informează Comisia, în fiecare zi înainte de ora 15.00 (ora Bruxelles-ului), cu privire la cantitățile pentru care s-au solicitat licențe de export.
(2) În cazul produselor prelucrate din cereale și orez care sunt menționate la articolul 162 alineatul (1) litera (b) din Regulamentul (CE) nr. 1234/2007, statele membre informează Comisia, până in ziua de miercuri a fiecărei săptămâni pentru săptămâna precedentă și pentru fiecare cod de produs conform definiției din anexa I la Regulamentul (CEE) nr. 3846/87 al Comisiei (5), cu privire la cantitățile pentru care s-au eliberat licențe împărțite în produse exportate cu restituire și produse exportate fără restituire.
Articolul 5
(1) Atunci când, pentru unul sau mai multe produse, sunt îndeplinite condițiile prevăzute la articolul 187 din Regulamentul (CE) nr. 1234/2007, Comisia poate lua următoarele măsuri:
(a)
aplicarea unei taxe de export. Această taxă trebuie stabilită de Comisie o dată pe săptămână. Ea poate varia în funcție de destinație;
(b)
suspendarea totală sau parțială a eliberării licențelor de export;
(c)
refuzul total sau parțial al cererilor de licențe de export aflate în lucru.
(2) Taxa de export prevăzută la alineatul (1) litera (a) se aplică începând cu ziua în care sunt finalizate formalitățile vamale.
Cu toate acestea, la cererea solicitantului, depusă în același timp cu cererea de licență, pentru o operațiune de export care urmează să fie desfășurată pe perioada de valabilitate a licenței se aplică taxa de export aplicabilă în ziua prezentării cererii de licență.
(3) Comisia notifică statele membre cu privire la decizia luată și o publică.
Articolul 6
Metodele folosite pentru determinarea conținutului de cenușă, a conținutului de grăsimi și a conținutului de amidon, procedeul de denaturare și orice altă metodă de analiză necesară aplicării prezentului regulament cu privire la sistemul de import și export se determină, dacă este necesar, în conformitate cu procedura menționată la articolul 195 alineatul (2) din Regulamentul (CE) nr. 1234/2007.
Articolul 7
Regulamentul (CE) nr. 1518/95 se abrogă.
Trimiterile la regulamentul abrogat trebuie înțelese ca trimiteri la prezentul regulament și se citesc în conformitate cu tabelul de corespondență din anexa III.
Articolul 8
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 mai 2009.